2018 | 07 | 27.

**VAS MEGYEI ÖNKORMÁNYZAT**

**SAJTÓKÖZLEMÉNY**

**Tanakajd - Csempeszkopács közötti kerékpárforgalmi létesítmények fejlesztése**

**TOP-3.1.1-15-VS1-2016-00005**

**A Vas Megyei Önkormányzat, Csempeszkopács Község Önkormányzata, Tanakajd Község Önkormányzata, valamint Vasszécseny Község Önkormányzata által létrehozott konzorcium 271 millió forint összegű támogatásban részesült a Széchenyi 2020 program keretében. A projekt keretében a 87-es főút Tanakajd – Vasszécseny - Csempeszkopács települések közötti szakaszán a hiányzó kerékpárút kiépítése és a meglévő kerékpárút szabványosítása történik meg, összesen 3630 méter hosszan. Ezzel egy turisztikai szempontból is jelentős, összefüggő szakasszal bővül a megye kerékpárút hálózata.**

Tanakajdon a már meglévő kerékpárúttól kezdődően egy hiánypótló szakasz kiépítése történik meg. A főút mellett 2x1 sávos, kétirányú, önálló kerékpárutat építenek. Vasszécseny és Csempeszkopács között az egykori rumi vasúti töltésen épül új bicikliút. Csempeszkopácstól Rumig meglévő kerékpárút vezet ugyan, de ez szakasz erősen leamortizálódott, és a szélessége sem felel meg a jelenlegi előírásoknak. Itt a csempeszkopácsi szakasz szabványosítása és korszerűsítése a feladat.

A fejlesztés megvalósulásával a megyeszékhelytől számítva immár több, mint 17 km-en keresztül érhető el a 87-es számú főút mentén a közlekedésbiztonságot garantáló kerékpárút. Az építés mellett a kerékpáros közlekedést népszerűsítő kampány is indul, amelynek feladata, hogy minél többen válasszák rövidtávú utak során a kerékpárt, ami adott esetben akár a leggyorsabb eszköz is lehet. Ennek keretében a kerékpározást népszerűsítő rendezvényt, tájékoztatót szerveznek, kiemelten a gyermekek ismereteinek bővítésére.

A projekt alapvető célkitűzése a térség fejlődési lehetőségeinek megteremtése, a lakosság életkörülményeinek javítása, a kerékpáros közlekedés biztonságosabbá tétele, a kerékpározás, mint a munkába járás gyors és fenntartható módjának népszerűsítése, és megye kerékpárút-hálózatának kiterjesztése.

Az Európai Uniós támogatásból finanszírozott fejlesztés 2017. június és 2019. január között valósul meg, 271 millió forint értékben.